1. **Нацрт-Закон за административните службеници**

Регулаторната комисија за енергетика за енергетика и водни услуги на Република Северна Македонија (во понатамошниот текст: РКЕ) е член на Одборот на регулатори на Енергетската заедница (ECRB), Регионалната асоцијација на енергетските регулатори (ERRA) и Европската мрежа на регулаторни тела на водни услуги (WAREG) и набљудувач во Советот на европските енергетски регулатори (CEER). РКЕ има поднесено и апликација за учество во работните групи на Агенцијата за соработка на енергетските регулатори на Европската унија (ACER).

Со новиот Закон за енергетика кој влезе во сила на 5 јуни 2018 година се транспонирани одредбите и обврските од Третиот пакет на законодавство на ЕУ за внатрешен пазар на енергија. Една од главните реформи кои произлегуваат од овој закон е зголемување на надлежностите и независноста на РКЕ со цел да ги спроведува своите надлежности непристрасно и транспарентно. Европската комисија и Секретаријатот на Енергетската заедница оценуваат дали се исполнети барањата во однос на функционалната, оперативната и финансиската независност на РКЕ согласно ЕУ законодавството и Договорот за основање на Енергетска заедница.

Во член 57 став (4) од Директивата (ЕУ) 2019/944 на Европскиот парламент и Советот од 5 јуни 2019 година за заеднички правила за внатрешниот пазар на електрична енергија и која ја менува Директивата 2012/27/ЕУ, а која започна да се применува од 1 јануари 2021 година, [[1]](#footnote-1) и член 39 став (4) од Директивата 2009/73/ЕЗ на Европскиот парламент и Советот од 13 јули 2009 година за заеднички правила за внатрешниот пазар за природен за гас и која ја укинува Директивата 2003/55/ЕЗ од Третиот енергетски пакет на ЕУ се утврдени барањата за независност кои треба да бидат исполнети од страна на РКЕ. Согласно пропишаното во двете одредби, земјите членки се должни да ја гарантираат независноста на регулаторните тела и да обезбедат дека тие ги практикуваат нивните надлежности независно и транспарентно.

Точката (а) од ставот (4) се однесува на независноста на регулаторното тело како организација, додека точката (б) се однесува на независноста на вработените и лицата одговорни за управување (членовите на РКЕ). Овие Директиви децидно укажуваат дека “при извршувањето на своите надлежностите регулаторното тело е правно одвоено и функционално независно од било кој јавен или приватен субјект“. Регулаторното тело мора да биде функционално независно не само од индустријата и приватниот сектор, туку и од јавниот сектор, вклучувајќи национални, локални или регионални влади, министерства, општини и политички организации или структури. Според точка б) од ставот (4) на Директивите “мора да се обезбеди дека при извршувањето на своите надлежностите вработените и лицата одговорни за управување (членовите на регулаторното тело) постапуваат независно од каков било пазарен интерес; и не бараат ниту примаат директни инструкции од која било влада или друг јавен или приватен субјект кога ги вршат регулаторните задачи“. Овие одредби за независноста на вработените и лицата одговорни за управување (членовите на регулаторното тело) се клучните барања, бидејќи треба да се обезбеди дека одлуките на регулаторот не подлежат на политички и специфични економски интереси. Целта на овие одредби е навистина да се гарантира дека сите вработени и членовите на регулаторното тело дејствуваат независно од кој било пазарен интерес (приватниот и јавниот сектор) и непристрасно при вршењето на своите овластувања и исполнувањето на нивните должности. Со одредбите од Директивите се забранува вработените и лицата одговорни за управување (членовите на регулаторното тело) да бараат или добиваат директни инструкции од владата или друг јавен или приватен субјект.

Согласно член 57 став (5) од Директивата (ЕУ) 2019/944, со цел да се заштити независноста на регулаторното тело, земјите членки се должни особено да обезбедат дека:

1. Регулаторното тело може да носи одлуки самостојно и независно од било кој политички субјект;
2. Регулаторното тело ги поседува сите потребни човечки и финансиски ресурси кои му се потребни за да ги исполнува своите должности и практикува своите надлежности на ефективен и ефикасен начин;
3. Има посебен годишен буџет и независност во трошењето на посебниот буџет;
4. ....

Во документот на Европската комисија за интерпретација на Директивата за електрична енергија и Директивата за гас е утврдено дека во единствена надлежност на регулаторното тело е начинот на интерното работење, вклучувајќи ги и работите кои се однесуваат на вработените.

Во Извештајот за Северна Македонија за 2020 година на Европската комисија од 6 октомври 2020 година, во поглавје 3.15 Енергетика е наведено следното: „Регулаторната комисија за енергетика е во функција, но нејзината независност е попречена од политичко мешање.“ [[2]](#footnote-2)

Во законот во член 3 точка 6) се вели:

**„Посебен вид на административни службеници утврдени со закон“** во смисла на овој закон сеадминистративните службеници во судството и јавното обвинителство, дипломатијата, царинската и даночната администрација, инспекциските служби, државната ревизија и ревизијата на ИПА, регулаторните тела и Народната банка на Република Северна Македонија на кои со закон определени прашања во врска со стекнување на нивниот статус, унапредувањето, оценувањето и стручното усовршување се регулирани поинаку со посебен закон;

**Предлагаме дефиницијата во член 3 точка 6) да се промени и да гласи:**

**„Посебен вид на административни службеници утврдени со закон“ во смисла на овој закон се административните службеници во судството и јавното обвинителство, дипломатијата, царинската и даночната администрација, инспекциските служби, државната ревизија и ревизијата на ИПА, регулаторните тела и Народната банка на Република Северна Македонија на кои со закон определени прашања во врска со стекнување на нивниот статус, унапредувањето, оценувањето и стручното усовршување се регулирани поинаку со посебен закон и со колективните договори;**

Во член 2 став (2) е предвидено:

 За посебниот вид на административни службеници утврдени со закон, определени прашања во врска со стекнување на нивниот статус, унапредувањето, оценувањето и стручното усовршување можат да бидат регулирани поинаку со посебен закон, доколку со тоа е не се нарушуваат начелата од Законот за вработените во јавниот сектор и не се нарушува системот на заслуги при вработување и унапредување.

Во став (3) е предвидено:

За посебниот вид на административни службеници утврдени со закон ќе се применуваат одредбите од овој закон за сите прашања кои се однесуваат на нивниот работен однос кои не се уредени со посебните закони и со колективните договори

**Предлагаме ставот (2) и ставот (3) да се спојат и да гласат:**

**За посебниот вид на административни службеници утврдени со закон, определени прашања во врска со стекнување на нивниот статус, унапредувањето, оценувањето, стручното усовршување и сите прашања од нивниот работен однос ќе се применуваат одредбите од овој закон доколку истите не се уредени со посебните закони и колективните договори и доколку не се нарушуваат начелата од Законот за вработените во јавниот сектор и не се нарушува системот на заслуги при вработување и унапредување.**

1. Со отпочнување на примена на оваа директива, престана да се применува Директивата 2009/72/ЕЗ на Европскиот парламент и Советот од 13 јули 2009 година за заеднички правила за внатрешниот пазар на електрична енергија и која ја укинува Директивата 2003/54/ЕЗ и нејзиниот член 35 став (4) [↑](#footnote-ref-1)
2. <https://www.sep.gov.mk/page/?id=1117> [↑](#footnote-ref-2)